Document ID: 32008R1023

KOMISIJAS REGULA (EK) Nr. 1023/2008
(2008. gada 17. oktobris),
ar ko groza Regulu (EK) Nr. 2076/2005 attiecībā uz pārejas perioda pagarināšanu tiem pārtikas apritē iesaistītajiem tirgus dalībniekiem, kuri importē lietošanai pārtikā paredzētu zivju eļļu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (1), un jo īpaši tās 9. pantu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu (2), un jo īpaši tās 16. pantu,
tā kā:
(1)
Regulā (EK) Nr. 853/2004 ir paredzēti īpaši dzīvnieku izcelsmes pārtikas higiēnas noteikumi pārtikas apritē iesaistītajiem tirgus dalībniekiem. Minētā regula paredz, ka pārtikas apritē iesaistītajiem tirgus dalībniekiem, kas ražo lietošanai pārtikā paredzētu zivju eļļu, ir jāpilda regulas III pielikumā minētie noteikumi.
(2)
Regulā (EK) Nr. 854/2004 ir paredzēti īpaši noteikumi attiecībā uz dzīvnieku izcelsmes produktu oficiālās kontroles organizēšanu. Šo kontroli īsteno attiecībā uz darbībām un personām, kas ir Regulas (EK) Nr. 853/2004 darbības jomā.
(3)
Komisijas 2005. gada 5. decembra Regulas (EK) Nr. 2076/2005, ar ko nosaka pārejas noteikumus Eiropas Parlamenta un Padomes Regulu (EK) Nr. 853/2004, (EK) Nr. 854/2004 un (EK) Nr. 882/2004 īstenošanai un ar ko groza Regulas (EK) Nr. 853/2004 un (EK) Nr. 854/2004 (3), 7. panta 3. punktā ir paredzēta atkāpe no noteikumiem, kas minēti Regulas (EK) Nr. 853/2004 III pielikuma VIII sadaļā attiecībā uz lietošanai pārtikā paredzētu zivju eļļu, lai pārtikas apritē iesaistītie tirgus dalībnieki līdz 2008. gada 31. oktobrim varētu turpināt importēt zivju eļļu no tādiem trešo valstu uzņēmumiem, kas šim nolūkam apstiprināti pirms stājas spēkā Komisijas Regula (EK) Nr. 1664/2006 (4).
(4)
Turklāt Regulas (EK) Nr. 2076/2005 7. panta 4. punkta b) apakšpunktā ir paredzēta atkāpe no VI pielikuma Komisijas 2005. gada 5. decembra Regulai (EK) Nr. 2074/2005, ar ko nosaka ieviešanas pasākumus noteiktiem produktiem saskaņā ar Regulu (EK) Nr. 853/2004 un oficiālās kontroles organizēšanu saskaņā ar Regulu (EK) Nr. 854/2004 un (EK) Nr. 882/2004, izņēmumus Regulai (EK) Nr. 852/2004 un groza Regulu (EK) Nr. 853/2004 un (EK) Nr. 854/2004 (5), kas ļauj līdz 2008. gada 31. decembrim importēt Kopienā zivju eļļu, kurai saskaņā ar valsts noteikumiem, kas bija spēkā pirms Regulas (EK) Nr. 2074/2005 stāšanās spēkā, pirms 2008. gada 31. oktobra ir izdots pienācīgi parakstīts un aizpildīts sertifikāts.
(5)
Regulas (EK) Nr. 853/2004 noteikumus par lietošanai pārtikā paredzētas zivju eļļas ražošanu grozīja ar Komisijas Regulu (EK) Nr. 1020/2008 (6), lai novērstu praktiskas grūtības, ar kurām saskaras trešās valstis, pielāgojot apstrādes nosacījumus zivju eļļas ražošanas uzņēmumos.
(6)
Lai izvairītos no nevajadzīgas tirdzniecības pārtraukšanas to uzņēmumu apstiprināšanas un uzskaitīšanas administratīvo procedūru dēļ, uz kuriem attiecas grozītie noteikumi, ir lietderīgi pagarināt atkāpes termiņu Regulas (EK) Nr. 2076/2005 7. panta 3. punktā līdz 2009. gada 30. aprīlim.
(7)
Arī Regulas (EK) Nr. 2076/2005 7. panta 4. punkta b) apakšpunktā paredzētās atkāpes termiņš jāpagarina līdz 2009. gada 30. jūnijam attiecībā uz tādas zivju eļļas importu Kopienā, kurai sertifikāts ir izdots saskaņā ar valsts noteikumiem. Turklāt minētie sertifikāti ir pienācīgi jāaizpilda un jāparaksta līdz 2009. gada 30. aprīlim.
(8)
Tāpēc attiecīgi jāgroza Regula (EK) Nr. 2076/2005.
(9)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2076/2005 7. pantu groza šādi.
1)
3. punktu aizstāj ar šādu punktu:
“3. Atkāpjoties no Regulas (EK) 853/2004 III pielikuma VIII sadaļas IV nodaļas B daļas, līdz 2009. gada 30. aprīlim pārtikas apritē iesaistītie tirgus dalībnieki var turpināt importēt zivju eļļu no trešo valstu uzņēmumiem, kas apstiprināti šim nolūkam pirms stājās spēkā Komisijas Regula (EK) Nr. 1020/2008 (7).
2)
4. punkta b) apakšpunktu groza šādi:
i)
datumu“2008. gada 31. oktobrim” aizstāj ar datumu “2009. gada 30. aprīlim”;
ii)
datumu “2008. gada 31. decembrim” aizstāj ar datumu “2009. gada 30. jūnijam”.
2. pants
Šī regula stājas spēkā desmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 17. oktobrī

Labels: 0
3
17
15